Бзэмрэ хабзэмрэ адэкIи хъумэн
КъБР-м и Парламентым и ЩIалэгъуалэ палатэм къызэригъэпэща «ЩIэин» Iуэхур республикэм и курыт еджапIэхэм щрагъэкIуэкIащ мазищкIэ. Абы хэта еджакIуэхэмрэ ахэр зыгъэхьэзыра егъэджакIуэхэмрэ дыгъуасэ КъБР-м и Парламентым щагъэлъэпIащ.
— Къэбэрдей-Балъкъэрым и Парламентым фыщагъэлъэпIэну фыкъыщрагъэблэгъакIэ, лэжьыгъэшхуэ зэфIэвгъэкIауэ, щIэныгъэ фиIэу аращи, евгъэфIакIуэу, фи ехъулIэныгъэхэмкIэ дывгъэгуфIэу, фи цIэр фIыкIэ ираIуэу, фи егъэджакIуэхэмрэ адэ-анэхэмрэ вгъэгушхуэу фыпсэуну сынывохъуэхъу, — захуигъэзащ абыхэм КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и комитетым и унафэщI Азычэ Светланэ. — Зи хабзэр, бзэр, фащэр, хьэл-щэныр зыхъумэжа лъэпкъыжьхэм дащыщщи, согугъэ ар зыхэзыщIэн, зыхэзылъхьэн, гъащIэм пхызыхын цIыху къыфхэ-кIыну. Республикэм, лъэпкъым ди къэкIуэнур зэлъытар фэращи, хэкупсэу фыкъэтэджыным куэд дыдэ иIыгъщ. Аращи, ЩIалэгъуалэ палатэм кърихьэжьа Iуэху дахэм мыхьэнэшхуэ иIэу, къыпыщэн хуейуэ къызолъытэ. Къыхэзгъэщынут икIи фIыщIэ хэха яхуэсщIынут ди щIэблэм гугъу задезыгъэхь егъэджакIуэхэм.
ЩIалэгъуалэ палатэм хэт Жылэгъащтэ Хьэчим кIэщIу тепсэлъыхьащ зи гугъу тщIы Iуэхугъуэр зэрырагъэкIуэкIам, ныбжьыщIэхэм зэрыдэлэжьа щIыкIэм.
— Псом япэрауэ, фIыщIэ яхуэсщIыну сыхуейт Парламентым и УнафэщIымрэ мы Iуэхур едгъэкIуэкIынымкIэ зыкъытщIэзыгъэкъуахэмрэ. Ди лъэпкъ мащIэр зымыгъэкIуэдыжыр ди бзэмрэ ди хабзэм-рэщи, ахэр адэкIи хъумэн хуейщ. А гупсысэм тыдощIыхьри, Iуэхум пытщэну, ди лъэпкъым къыхэжаныкIа, дызэрыпагэ цIыхухэр щапхъэу яхуэдгъэлъагъуэурэ, щIэблэр адыгэ хабзэм щIэтпIыкIыну, ахэр хэкупсэу дгъэсэну дыхуейщ, — жиIащ абы.
Хьэчим зэрыжиIамкIэ, «ЩIэин» Iуэхум школи 3 хэтащ мызэм: Налшык къалэм и 26-нэ, Шэджэм къалэм и 1-нэ, Арщыдан къуажэм и 3-нэ курыт еджапIэхэр. Мазищым къриубыдэу абыхэм щIэныгъэрылажьэхэр, «Адыгэбзэ Хасэм» хэтхэр, щэнхабзэм и лэжьакIуэхэр яхуеблагъэурэ хабзэм, бзэм, щэным, тхыдэм тепсэлъыхьащ. ЦIыхуи 100-м щIигъу зыхэта Iуэхум къыхэжаныкIа ныбжьыщIэ 30-м щытхъу тхылъхэр иратыжащ, абыхэм къадэлэжьа егъэджакIуэхэмрэ школ унафэщIхэмрэ фIыщIэ тхылъкIэ ягъэлъэпIащ.
ФЫРЭ Анфисэ.
